།།མྱུར་མཛད་ཡེ་ཤེས་ཀྱི་མགོན་པོ་འཁོར་དང་བཅས་པ་སྒྲུབ་ཅིང་གཏོར་མ་འབུལ་བ་རྒྱུན་གྱི་རྣལ་འབྱོར་ཉམས་སུ་ལེན་ཚུལ་བཞུགས་སོ།།༄༅།།ན་མོ་མཧཱ་ཀཱ་ལ་ཡ།སྤྱན་རས་གཟིགས་དབང་ཐུགས་རྗེའི་རྣམ་འཕྲུལ་ལས།།མ་རུངས་འདུལ་ཕྱིར་དྲག་པོའི་སྐུར་སྤྲུལ་པ།།མྱུར་མཛད་བླ་མ་མགོན་པོའི་ཞབས་བཏུད་ནས།།དེ་མཉེས་བྱེད་པའི་ཆོ་ག་མདོར་བསྡུས་བྲི།།མྱུར་མཛད་ཡེ་ཤེས་ཀྱི་མགོན་པོ་ལ་མཆོད་གཏོར་འབུལ་བར་འདོད་པས།ལག་ཏུ་བླང་བའི་རིམ་པ།མན་ངག་གིས་རྣམ་པར་བརྒྱན་ཅིང་།རྙིང་མ་དང་བོན་པོའི་ཆོས་ལུགས་ཀྱིས་རྣམ་པར་མ་བསླད་པ་རྒྱུན་གྱི་རྣལ་འབྱོར་དུ་བྱ་བའི་ཚུལ་འདིར་བརྗོད་པར་བྱའོ།།དེ་ཡང་སྣོད་ཐོད་པའམ་རིན་པོ་ཆེ་ལ་སོགས་པའི་ནང་དུ།ནས་ནག་པོ་རྗེན་བཏགས་ཀྱི་གཏོར་མ།ཤ་ཁྲག་གིས་བརྒྱན་ཅིང་།དར་ནག་པོའི་ཅོད་པན་དང་།མགོན་པོའི་ཙ་ཀ་ལི་དང་བཅས་པ་ལེགས་པར་བཙུགས་པ་དང་།ལྷ་མོ་དང་གནོད་སྦྱིན་གྱི་གཏོར་མ་སོགས་ཀྱང་ཟུར་དུ་བྱེད་ན་ལག་ལེན་བཞིན་དུ་བཤམ་ཞིང་།གཞན་ཡང་ནང་མཆོད་དང་།རྡོ་རྗེ་དྲིལ་བུ་དང་།ཐོད་རྔ་ལ་སོགས་པ་ཡོ་བྱད་ཐམས་ཅད་ཚོགས་པར་བྱས་ལ།རང་ཉིད་སྟན་བདེ་བ་ལ་འདུག་སྟེ།ཡི་དམ་གྱི་རྣལ་འབྱོར་གཏོར་མ་དང་བཅས་པ་རྫོགས་པར་བྱས་ནས།མགོན་པོའི་གཏོར་མ་རྣམས་ཆང་དང་།ཆུ་དང་།བྱིན་གྱིས་བརླབས་པའི་ནང་མཆོད་ཀྱིས་རིམ་པ་བཞིན་བྲན།བླ་མ་མགོན་པོ་དབྱེར་མེད་ལ་མི་ཕྱེད་པའི་དད་པ་དྲག་པོ་དང་ཡིད་གཞན་དུ་མ་ཡེངས་པས་ཚུལ་འདི་ལྟར་ཉམས་སུ་བླང་བར་བྱའོ།།ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱ་སྭ་བྷཱ་ཝ་ཤུདྡྷོ྅ཧཾ།ཆོས་ཐམས་ཅད་རང་བཞིན་གྱིས་གྲུབ་པས་སྟོང་པའི་སྟོང་པ་ཉིད་དུ་གྱུར།སྟོང་པའི་ངང་ལས།པཾ་ལས་པདྨ།རཾ་ལས་ཉི་མའི་དཀྱིལ་འཁོར་གྱི་སྟེང་དུ།གཾ་ལས་ཚོགས་བདག་དཀར་པོ་གླང་པོ་ཆེའི་གདོང་པ་ཅན།ཕྱག་གཡས་ཐོད་པ་དང་གཡོན་ལ་ཕུག་འཛིན་པ།མགོ་བོ་གཡས་སུ་བསྟན་ནས་གན་རྐྱལ་དུ་བསྒྱེལ་བ།དེའི་སྟེང་དུ་ཧཱུཾ་ལས་གྲི་གུག་ཧཱུཾ་གིས་མཚན་པ།དེ་ལས་འོད་འཕྲོས།གདུག་པ་ཅན་ཐམས་ཅད་ཚར་བཅད།ཚུར་འདུས།གྲི་གུག་ས་བོན་དང་བཅས་པ་ཡོངས་སུ་གྱུར་པ་ལས།མྱུར་མཛད་ཡེ་ཤེས་ཀྱི་མགོན་པོ་སྐུ་མདོག་མཐིང་ནག།ཞལ་གཅིག་ཕྱག་དྲུག་པ།ཆེར་འབར་བ་རབ་ཏུ་ཁྲོས་ཤིང་ཤིན་ཏུ་རྔམ་པ།ཞལ་རྣམ་པར་འགྱུར་ཞིང་མཆེ་བ་རྣོན་པོ་བཞི་གཙིགས་པ།སྤྱན་གསུམ་དམར་ཞིང་ཟླུམ་པ་གློག་ལྟར་འཁྱུག་ཅིང་།ཁྲོ་གཉེར་ཤིན་ཏུ་བསྡུས་པ།དབུ་སྐྲ་ཁམ་སེར་གྱེན་དུ་བརྫེས་ཤིང་སྨ་ར་དང་སྨིན་མ་དུས་མཐའི་མེ་ལྟར་རབ་ཏུ་འབར་བ།ལྗགས་རྣམ་པར་འགྲིལ་ཞིང་ཧ་ཧའི་གང་རྒྱངས་འབྲུག་ལྟར་སྒྲོགས་པ།ཕྱག་གཡས་ཀྱི་དང་པོ་ན་གྲི་གུག།གཉིས་པ་ན་ཐོད་པའི་འཕྲེང་བ།གསུམ་པ་ན་ཐོད་པའི་ཌཱ་མ་རུ་དྲག་ཏུ་འཁྲོལ་བ།ཕྱག་གཡོན་གྱི་དང་པོ་ན་ཐོད་ཁྲག།གཉིས་པ་ན་རྩེ་གསུམ།གསུམ་པ་ན་རྡོ་རྗེ་ཞགས་པ་འཛིན་པ།སྦྲུལ་སྔོན་པོས་དབུ་སྐྲ་བཅིངས་ཤིང་།དམར་པོས་སྙན་རྒྱན།ཁྲ་བོས་དཔུང་རྒྱན།དཀར་པོས་མགུལ་རྒྱན།སེར་པོས་ལག་གདུབ།ལྗང་ཁུའི་དོ་ཤལ།དཀར་པོས་སྐ་རགས་དང་རྐང་གདུབ་བྱས་པ།སྟག་གི་པགས་པ་རློན་པའི་ཤམ་ཐབས་ལ།དར་ལྗང་ཁུའི་སྐ་རགས་བཅིངས་པ།ལྟོ་བ་རབ་ཏུ་འཕྱང་ཞིང་ཡན་ལག་རགས་ལ།བཟོད་པར་དཀའ་བའི་གཟི་བརྗིད་ཅན།མི་མགོ་སྐམ་པོ་ལྔས་དབུ་ལ་བརྒྱན་ཅིང་།ཁྲག་འཛག་པའི་མགོ་བོ་རློན་པ་ལྔ་བཅུས་དོ་ཤལ་བྱས་པ།དཔྲལ་བ་སིནྡྷུ་ར་ཡིས་ལེགས་པར་བྱུགས་ཤིང་།སྤྱི་བོར་མི་བསྐྱོད་པས་རྒྱས་བཏབ་པ།ཕྱག་ཞབས་ཐམས་ཅད་ལ་དྲིལ་བུ་གཡེར་ཁ་སྒྲ་དང་བཅས་པས་རབ་ཏུ་བརྒྱན་ཅིང་།གླང་པོ་ཆེའི་པགས་པ་རློན་པ་གོས་སུ་གྱོན་པ།ཞབས་གཡས་བསྐུམ་ཞིང་གཡོན་བརྐྱངས་པའི་གར་སྟབས་ཀྱིས་ཡེ་ཤེས་ཀྱི་མེ་རབ་ཏུ་འབར་བའི་དབུས་ན་བཞུགས་པ།དེའི་གཡོན་དུ་བྷྱོཿལས་མ་གཅིག་འདོད་པ་ཁམས་ཀྱི་དབང་ཕྱུག་མ།སྐུ་མདོག་ནག་མོ་ཞལ་གཅིག་ཕྱག་གཉིས་མ།ཕྱག་གཡས་རལ་གྲི་རབ་ཏུ་འབར་བ་ནམ་མཁའ་ལ་འཕྱར་ཞིང་།གཡོན་པ་སྐྲ་དང་བཅས་པའི་ཐོད་རློན་ཁྲག་གིས་གང་བ་ཐུགས་ཀར་འཛིན་པ།ཞལ་གདངས་ནས་མཆེ་བ་རབ་ཏུ་གཙིགས་ཤིང་།སྤྱན་གསུམ་དང་ལྡན་པའི་ཁྲོ་གཉེར་ཤིན་ཏུ་བསྡུས་པ།རལ་པ་ནག་པོ་གྱེན་དུ་གཟིངས་པའི་སྤྱི་བོར་རྨ་བྱའི་སྒྲོ་མདོངས་ཀྱིས་བརྒྱན་པ།གླང་པོ་ཆེའི་ཀོ་བ་རློན་པས་སྟོད་གཡོགསཤིང་།རེ་ལྡེའི་ཤམ་ཐབས་ལ་སྦྲུལ་ནག་པོ་སྟོང་གི་ཆུན་པོས་སྐ་རགས་བྱས་པ།སྐུ་ལ་ཁྲག་གི་ཐིག་ལེ་དང་།ཞག་གི་ཟོ་རིས་དང་།ཐལ་ཆེན་གྱི་ཚོམ་བུས་བརྒྱན་ཅིང།ལྟེ་བའི་དབུས་ནས་ཉི་མ་འཆར་བ།དྲེའུ་གྭ་པ་ལ་ཞོན་པ།ཤ་ཟ་མཁའ་འགྲོ་བྱེ་བའི་འཁོར་དང་བཅས་པ།མགོན་པོའི་མདུན་དུ་གནོད་སྦྱིན་དཔག་ཏུ་མེད་པའི་དབུས་སུ།ཀྵིཾ་ལས་ཀྵེ་ཏྲ་པཱ་ལ་སྐུ་མདོག་མཐིང་ནག།ཞལ་གཅིག་ཕྱག་གཉིས་པ།ཁ་གདངས་ཤིང་མཆེ་བ་གཙིགས་ནས་དགྲ་ལ་འོ་དོད་འབོད་པ།སྤྱན་གསུམ་དམར་པོ་ཟློག་ཅིང་དགྲ་བགེགས་ལ་སྡང་མིག་བལྟ་བ།ཕྱག་གཡས་གྲི་གུག་ནམ་མཁའ་ལ་འཕྱར་བས་དགྲ་བགེགས་ཀྱི་སྲོག་རྩ་གཅོད་ཅིང་།ཕྱག་གཡོན་ཐོད་པ་འཛིན་པས་དགྲ་བགེགས་ཀྱི་སྙིང་ཁྲག་གཙོ་བོའི་ཞལ་དུ་སྟོབ་པ།རལ་པ་ཁམ་སེར་གྱེན་དུ་གཟིངས་ཤིང་།མི་མགོ་སྐམ་པོས་ཐོད་བྱས་པ།ཤིན་ཏུ་འཇིགས་ཤིང་མི་སྡུག་པའི་གཟུགས་ཅན།དོམ་ནག་སྨྱོན་པ་ལ་ཆིབས་ཤིང་།མེ་དཔུང་རབ་ཏུ་འབར་བའི་དབུས་ན་བཞུགས་པ།མགོན་པོའི་གཡས་སུ་པདྨ་དང་ཉི་མ་དང་རོའི་གདན་ལ།ཛིཾ་ལས་དབང་ཕྱུག་ཛི་ན་མི་ཏྲ་སྐུ་མདོག་དམར་ནག་སྲིན་པོའི་གཟུགས་ཅན།ཞལ་གཅིག་ཕྱག་གཉིས་པ།ཕྱག་གཡས་ཐོད་པའི་ཌཱ་མ་རུ་འཁྲོལ་ཞིང་།གཡོན་ཐོད་ཁྲག་འཛིན་པ།མགོན་པོའི་རྒྱབ་ཏུ་པདྨ་དང་ཉི་མ་དང་རོའི་གདན་ལ།ཏྲཾ་ལས་བཤིན་རྗེ་ཏྲ་ཀི་རཱ་ཛ།སྐུ་མདོག་མཐིང་ནག།བལྟས་པ་ཙམ་གྱིས་དགྲ་བགེགས་ཀྱི་སྲོག་འཕྲོག་པ།ཞལ་གཅིག་ཕྱག་གཉིས་ཀྱི་གཡས་ཐོད་པའི་ཅང་ཏེའུ་འཁྲོལ་ཞིང་།གཡོན་སྡིགས་མཛུབ་རབ་ཏུ་བརྐྱངས་པ།ལྷ་མོའི་གཡོན་དུ་ཏྲག་ལས་བདུད་མགོན་ཏྲག་ཤད་ནག་པོ།ཞལ་གཅིག་ཕྱག་གཉིས་ཀྱི།གཡས་རུ་མཚོན་དམར་པོ་འཕྱར་ཞིང་།གཡོན་པ་ཐོད་ཁྲག་ཐུགས་ཀར་འཛིན་པ།ཟ་འོག་སྔོ་ཁྲའི་བེར་གསོལ་ཞིང་།རྟ་ནག་རྟིང་དཀར་ལ་ཆིབས་པ།གསུམ་ཀའང་ཤིན་ཏུ་ཁྲོས་ཤིང་འཇིགས་པ།མེ་དཔུང་རབ་ཏུ་འབར་བའི་དབུས་ན་བཞུགས་ཤིང་།གནོད་སྦྱིན་གདུག་པ་ཅན་འབུམ་འབུམ་གྱི་འཁོར་གྱིས་བསྐོར་བ།དེ་དག་གི་ཕྱི་རོལ་གྱི་ཕྱོགས་བཅུར་དབང་པོ་ལ་སོགས་པའི་ཕྱོགས་སྐྱོང་བ་བཅུ།གཞན་ཡང་ལྷ་ཆེན་པོ་བརྒྱད།ཀླུ་ཆེན་པོ་བརྒྱད།གཟའ་ཆེན་པོ་བརྒྱད།འཇིག་རྟེན་སྐྱོང་བ་བཞི།རྒྱུ་སྐར་ཉི་ཤུ་རྩ་བརྒྱད།འཇིགས་བྱེད་ཆེན་པོ་དགུ་སྟེ།གཙང་རིས་ཀྱི་མགོན་པོ་བདུན་ཅུ་རྩ་ལྔ་པོ་རྣམས་ཀྱི་འཁོར་དུ།སྲིད་པ་གསུམ་གྱི་འབྱུང་པོའི་ཚོགས་རྣམས་དང་བཅས་པ།དེ་དག་གི་ཕྱི་རོལ་དུ།དམ་ཅན་རྒྱ་མཚོའི་དམག་ཚོགས།ཤ་ལ་དགའ་བ།ཁྲག་ལ་རོལ་པ།སྙིང་རྗེ་མེད་པ།ཁྲོ་ཞིང་གཏུམ་པ།མདོག་མི་སྡུག་པ།བཞིན་བསྡུས་པ།མིག་རྩ་དམར་བ།ཁ་གདངས་པ།མཆེ་བ་གཙིགས་པ།མཚོན་ཆ་སྣ་ཚོགས་པ་ཐོགས་པ།སྐད་ཅིག་གིས་སྐྱེ་འགྲོ་ཐམས་ཅད་ཀྱི་སྲོག་དབུགས་སྡུད་ནུས་པ།བར་སྣང་ནམ་མཁའ་ས་གཞི་ཐམས་ཅད་གང་བ།གཙོ་འཁོར་ཐམས་ཅད་ཀྱི་སྤྱི་བོར་ཨོཾ་དཀར་པོ།མགྲིན་པར་ཨཱཿདམར་པོ།ཐུགས་ཀར་ཧཱུཾ་སྔོན་པོ།བདག་ཉིད་ཀྱི་ཐུགས་ཀའི་ཧཱུཾ་སྔོན་པོའི་འོད་ཟེར་གྱིས།ཤར་ལྷོ་བསིལ་བའི་ཚལ་གྱི་དུར་ཁྲོད་ཤིང་ཙནྡན་རྐང་གཅིག་པའི་དྲུང་ནས།ནག་པོ་ཆེན་པོ་འཁོར་དང་བཅས་པ་སྐད་ཅིག་གིས་སྤྱན་དྲངས།ཧཱུཾ་དད་པ་དང་ནི་དམ་ཚིག་གིས།།ཚུར་གཤེགས་མཧཱ་ཀཱ་ལ་ཆེ།།དཀྱིལ་འཁོར་གནས་འདིར་གཤེགས་སུ་གསོལ།།ཀྵེ་ཏྲ་པཱ་ལ་ལ་སོགས་པ།།འཁོར་གྱི་བཀའ་ཉན་གནོད་སྦྱིན་ཚོགས།།བསྟན་པ་སྲུང་བར་ཞལ་བཞེས་པའི།།དམ་ཅན་རྒྱ་མཚོ་གཤེགས་སུ་གསོལ།།ཨོཾ་ཤྲི་མཧཱ་ཀཱ་ལ་ཡེ་ས་པཱ་རི་ཝ་ར་ཨེ་ཧྱེ་ཧི།ཁྲིཾ་རིང་པོ་ཉེར་གཅིག་བརྗོད་ཅིང་།རྔ་ལ་སོགས་པའི་ཌཱ་མ་རུ་དང་དྲིལ་བུའི་སྒྲ་དང་བཅས་པས་སྤྱན་དྲངས།མགོན་པོ་འདིའི་སྤོས་སྦྱོར་བསྲེག།ཌཱ་མ་རུ་དང་དྲིལ་བུ།གཡེར་ཁའི་སྒྲ་དྲག་ཏུ་སྒྲོགས་ཤིང་ཧ་ཧའི་གད་རྒྱངས་དང་བཅས་པ་དཔག་ཏུ་མེད་པའི་འཁོར་གྱིས་བསྐོར་ཏེ།ཤར་ལྷོ་ནས་བྱོན་ནས་མདུན་གྱི་ནམ་མཁའ་ལ་གར་མཛད་ཅིང་བཞུགས་པར་བསམ།ཛཿཧཱུཾ་བཾ་ཧོཿདམ་ཚིག་པ་དང་གཉིས་སུ་མེད་པར་གྱུར།པདྨ་ཀ་མ་ལ་ཡེ་སྟྭཾ།ཤིན་ཏུ་བསྡུས་པ་བྱེད་ན་དམ་ཚིག་པ་མི་བསྐྱེད་པར་སྤྱན་དྲངས་པས་ཆོག་པ་ཁྱུང་པོའི་ཡིག་ཆུང་ན་ཡོད་དོ།།ཆོས་དབྱིངས་ངང་ལས་མ་གཡོས་ཀྱང་།།མ་རུངས་ཀུན་འདུལ་ཁྲོས་པའི་སྐུ།།བསྟན་པའི་རུ་ཏྲ་འཇོམས་མཛད་པའི།།ནག་པོ་ཆེ་ལ་ཕྱག་འཚལ་བསྟོད།།བྱིན་གྱིས་བརླབས་པའི་མཆོད་རྫས་རྣམས་ཀྱིས་ནམ་མཁའ་གང་བས་མཆོད་པར་བསམས་ལ།རྟེན་ཅིང་འབྲེལ་བར་འབྱུང་བ་ཡི།།ལྷ་རྫས་བཟང་པོའི་མཆོད་ཡོན་འདི།།མགོན་པོ་འཁོར་དང་བཅས་ལ་འབུལ།།བསྟན་པ་བསྲུང་ཕྱིར་བཞེས་སུ་གསོལ།།ཨོཾ་ཤྲཱི་མཧཱ་ཀཱ་ལ་ཡེ་ས་པ་རི་ཝ་ར་ཨརྒྷཾ་པྲ་ཏཱི་ཙྪ་ཧཱུཾ་སྭཧཱ།དེ་བཞིན་དུ་ཚིགས་བཅད་གཞན་རྣམས་འདྲ་བ་ལ་མཆོད་ཡོན་གྱི་གནས་སུ་རིམ་བཞིན་ཞབས་བསིལ།མེ་ཏོག།བདུག་སྤོས།སྣང་གསལ།དྲི་མཆོག།ཞལ་ཟས།སིལ་སྙན།ཞེས་པ་རྣམས་བཅུག་ཅིང།སྔགས་ཀྱི་ཐོག་མཐའ་འདྲ་བ་ལ།ཨརྒྷཾ་གྱི་གནས་སུ་རིམ་བཞིན།པཱདྱཾ།པུཥྤཾ།དྷུ་པཾ།ཨཱ་ལོ་ཀེ།གནྡྷེ།ནཻ་ཝི་ཏེ།ཤཔྟ།ཞེས་པ་རྣམས་བཅུག་ལ།རང་རང་གི་ཕྱག་རྒྱ་དང་བཅས་པས་མཆོད།དེ་བཞིན་དུ་ཚིགས་བཅད་ཀྱི་མཆོད་ཡོན་ཞེས་པའི་གནས་སུ།གཟུགས་མཆོག།སྒྲ་བརྙན།དྲི་མཆོག།རོ་མཆོག།རེག་བྱ་ཞེས་པ་རྣམས་རིམ་བཞིན་བཅུག་ཅིང།སྔགས་ཀྱི་ཐོག་མཐའ་འདྲ་བ་ལ།ཨརྒྷཾ་གྱི་གནས་སུ་རིམ་བཞིན།རཱུ་པ།ཤཔྟ།གནྡྷེ།ར་ས།སྤརྴ།ཞེས་པ་རྣམས་བཅུག་ལ་རང་རང་གི་ཕྱག་རྒྱ་དང་བཅས་པས།འདོད་ཡོན་དབུལ།ཤིན་ཏུ་བསྡུས་པ་བྱེད་ན་སྔགས་ཙམ་གྱིས་དབུལ།དེ་ནས་ནང་མཆོད་བྱིན་གྱིས་བརླབས་ནས་དབུལ་བ་ནི།ཨོཾ་ཨཱཿབཱིགྷནཱ་ཏཱ་ཀྲིད་ཧཱུཾ།ཨོཾ་ཤཱུ་ནྱ་ཏ་ཛྙཱ་ན་བཛྲ་སྭ་བྷ་ཝ་ཨཱཏྨ་ཀོ྅ཧཾ།སྟོང་པར་གྱུར།སྟོང་པའི་ངང་ལས་ཡཾ་ལས་རླུང་།རཾ་ལས་མེ།ཨཱཿལས་མི་མགོའི་སྒྱེད་བུ་གསུམ་གྱི་སྟེང་དུ།ཨཱཿལས་ཐོད་པ་ཕྱི་དཀར་ལ་ནང་དམར་བ།ཡངས་ཤིང་རྒྱ་ཆེ་བ།དེའི་ནང་གི་ཕྱོགས་བཞི་དང་དབུས་སུ།བྲུཾ་ཨཾ་ཛྲིཾ་ཁཾ་ཧཱུཾ་ལས་ཤ་ལྔ།མཚམས་བཞི་དང་དབུས་སུ།ལཾ་མཾ་པཾ་ཏཾ་བཾ་ལས་བདུད་རྩི་ལྔ།དེ་དག་གི་སྟེང་གི་ནམ་མཁའ་ལ།ཨོཾ་དཀར་པོ་མགོ་ཐུར་དུ་བལྟ་བ།དེའི་སྟེང་དུ་ཨ་ལས་ཟླ་བའི་དཀྱིལ་འཁོར་གྱི་སྟེང་དུ།ཧཱུཾ་ལས་རྡོ་རྗེ་རྩེ་ལྔ་པ་དཀར་པོ་ལྟེ་བ་ལ་ཧཱུཾ་གིས་མཚན་པ།ཧཱུཾ་ལས་འོད་ཟེར་འོག་ཏུ་འཕྲོས་པས་རླུང་གཡོས།མེ་སྦར།ཐོད་པའི་ནང་གི་རྫས་རྣམས་ཞུ་ཞིང་ཁོལ་བའི་རླངས་པ་ཨོཾ་དང་ཧཱུཾ་ལ་འཕོག།ཨོཾ་ལས་བདུད་རྩིའི་རྒྱུན་བབས།ཧཱུཾ་ལས་འོད་ཟེར་ཕྱོགས་བཅུར་འཕྲོས་པས་དེ་བཞིན་གཤེགས་པ་ཐམས་ཅད་ཀྱི་ཡེ་ཤེས་ཀྱི་བདུད་རྩི་བཀུག་པ་དང་ལྷན་ཅིག་ཏུ།རྡོ་རྗེ་ཟླ་བ་ཨོཾ་དང་བཅས་པ་ཐོད་པའི་ནང་དུ་ལྷུང་བས།རོ་མཉམ་དུ་གྱུར་ཏེ།དྲི་མ་མེད་པའི་ཡེ་ཤེས་ཀྱི་བདུད་རྩིར་གྱུར།ཨོཾ་ཨཱཿཧཱུཾ།ལན་གསུམ་བརྗོད།དེ་ནས་འོག་ནས་འབྱུང་བའི་བླ་མ་རྣམས་ཀྱི་མཚན་གྱི་མཐར་ཨོཾ་ཨཱཿཧཱུཾ་བཏགས་ལ་ལག་པ་གཡོན་པའི་མཐེབ་སྲིན་གྱིས་སྨིན་མཚམས་ཀྱི་ཐད་ནས་གྱེན་དུ་གཏོར་ལ་དབུལ།དེ་ནས་ཡི་དམ་གྱི་སྙིང་པོའི་མཐར་ཡི་གེ་གསུམ་བཏགས་ལ་སྙིང་ཁ་ནས་ཐད་ཀར་གཏོར་ལ་དབུལ།དེ་ནས་མགོན་པོ་དང་།ལྷ་མོ་དང།གནོད་སྦྱིན་བཞིའི་སྙིང་པོ་རྣམས་ཀྱི་མཐར་ཡི་གེ་གསུམ་བཏགས་ལ་རང་ཡི་དམ་དུ་གསལ་བའི་ལྟེ་བའི་ཐད་ནས་དབུལ།དེ་ནས་ཤཱ་ས་ནའི་སྔགས་ཀྱི་མཐར་ཡི་གེ་གསུམ་བཏགས་ལ་འཁོར་གཞན་རྣམས་ལ་དབུལ་ཞིང་།པུས་མོའི་ཐད་ནས་མཆོད་སྦྱིན་གྱི་ཕྱག་རྒྱའི་མཐེབ་སྲིན་གྱིས་ནང་མཆོད་གཏོར་ལ།གནས་གསུམ་མཁའ་འགྲོ་དང་།གཞི་བདག་དང་།རིགས་དྲུག་རྣམས་ཀྱང་ལྷར་བསམས་ལ་དབུལ།དེ་ནས་རང་གི་ལྕེ་རྩེ་ལ་བཞག་ལ་མྱང་།དེ་ནས་བླ་མ་མགོན་པོ་དབྱེར་མེད་ཀྱི་མན་ངག་བཞིན་དུ་གསོལ་བ་གདབ་པར་བྱ་སྟེ།དེ་ཡང་འདི་ལྟར།མགོན་པོའི་སྤྱི་གཙུག་ཏུ།དྲིན་ཅན་རྩ་བའི་བླ་མ་སྐུ་མདོག་སེར་པོ་ཉི་མ་འབུམ་གྱི་མདངས་དང་ལྡན་པ།ཕྱག་གཡས་ཡིད་བཞིན་གྱི་ནོར་བུ་ཐུགས་ཀར་འཛིན་ཅིང་།ཕྱག་གཡོན་གསེར་གྱི་དྲིལ་བུ་བསྣམས་པ།ཞབས་རྡོ་རྗེའི་སྐྱིལ་མོ་ཀྲུང་གིས་བཞུགས་ཤིང་།རིན་པོ་ཆེའི་རྒྱན་དཔག་ཏུ་མེད་པས་སྤྲས་པ།རྡོ་རྗེ་འཆང་དང་བརྒྱུད་པའི་བླ་མ་ཐམས་ཅད་ཀྱི་ངོ་བོར་གྱུར་པའི་སྐུ་ལས་འོད་ཟེར་འཕྲོས།མགོན་པོ་ལ་འཕོག་པས།མགོན་པོ་འོད་དང་བདེ་བའི་རང་བཞིན་དུ་འབར།འུར་འུར་སིལ་སིལ་གར་མཛད་ཅིང་།མགོན་པོའི་སྐུ་ལས་འོད་ཟེར་འཕྲོས་བླ་མ་ལ་འཕོག་པས།བླ་མ་འོད་ཀྱི་རང་བཞིན་དུ་མེར་མེར་དྲིལ་བུའི་སྒྲ་སྒྲོགས།བླ་མ་ཉིད་མགོན་པོ།མགོན་པོ་ཉིད་བླ་མ།བླ་མ་དང་མགོན་པོ་དབྱེར་མི་ཕྱེད་པར་གྱུར།བདག་དང་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད།སྐུ་བཞིའི་བདག་ཉིད་རྩ་བའི་བླ་མ་རིན་པོ་ཆེ་ལ་གསོལ་བ་འདེབས་སོ།།རྒྱལ་བ་ཁྱབ་བདག་རྡོ་རྗེ་འཆང་ལ་x།དཔལ་ལྡན་ཤ་བ་རི་དབང་ཕྱུག་ལ་x།རྗེ་བཙུན་མཻ་ཏི་པ་ཆེན་པོ་ལ་x།གྲུབ་ཆེན་ར་ཧཱུ་ལ་ཆེན་པོ་ལ་x།མཁས་གྲུབ་ཁྱུང་པོ་རྣལ་འབྱོར་ལ་x།མཉམ་མེད་རིན་ཆེན་བརྩོན་འགྲུས་ལ་x།དབོན་སྟོན་སྐྱེར་སྒང་པ་ཆེན་པོ་ལ་x།གཉན་སྟོན་སྦས་པའི་རྣལ་འབྱོར་ལ་x།ཆོས་རྗེ་སངས་རྒྱས་སྟོན་པ་ལ་x།མཁས་གྲུབ་ཤངས་སྟོན་ཆེན་པོ་ལ་x།མུས་ཆེན་རྒྱལ་མཚན་དཔལ་བཟང་པོ་ལ་x།སྔགས་འཆང་རྡོ་རྗེ་གཞོན་ནུ་ལ་x།མཉམ་མེད་ནམ་མཁའི་རྣལ་འབྱོར་པ་ཆེན་པོ་ལ་x།ཕྱག་དྲུག་ཡེ་ཤེས་ཀྱི་མགོན་པོ་ལ་x།མགོན་པོ་ཡིད་བཞིན་གྱི་ནོར་བུ་ལ་x།མགོན་པོ་མྱུར་མཛད་ཐུགས་རྗེ་ཅན་ལ་x།བླ་མ་མགོན་པོ་དབྱེར་མེད་ལ་x།མགོན་པོ་བླ་མ་དབྱེར་མེད་ལ་x།དེ་ལྟར་གདུང་ཤུགས་དྲག་པོས་གསོལ་བ་བཏབ་པས།མགོན་པོའི་ཞལ་ནས།ཁྱོད་ཀྱི་བར་ཆད་ཐམས་ཅད་ངས་བསལ་ཞིང་།མཐུན་རྐྱེན་ཐམས་ཅད་ངས་སྒྲུབ་པོ་ཞེས་གསུང་ལྷང་ལྷང་བྱོན་པར་བསམས་ལ།ན་མོ་བུདྡྷཱ་ཡ།ན་མོ་གུ་རུ་ཧྱཻ།བཛྲ་བཱི་ར་བཱི་རེ་ན་ཤྲི་ཡེ།ཌ་ཀ་ཌཱ